KINNITATUD

Hoolekogu koosolek

 01.06.2015 nr 1-4/ 4

PÄRNU ÜLEJÕE LASTEAED

KODUKORD

1. **Üldsätted**
	1. Kodukord lähtub koolieelse lasteasutuse seadusest ja sellest tulenevatest õigusaktidest.
	2. Kodukord on avalikustatud lasteaia veebilehel ja on lasteaias paberkandjal tutvumiseks kättesaadav.
	3. Kodukord on lastele, vanematele ja lasteasutuse töötajatele täitmiseks kohustuslik.
2. **Töökorraldus**

 2.1 Lasteaed on avatud 6.30- 18.30, sõimerühmad ja Väike- Kuke maja rühmad 7.00-18.00. Lasteaed paikneb kahes eraldi asuvas hoones. Noorte väljak 1 töötab 6 rühma: 2 sõime- ja 4 aiarühma, Väike- Kuke 8a töötab kaks aiarühma. Vastavalt koha kasutamise vajadusele töötab Noorte väljaku maja aiarühmadel 6.30- 7.00 üks hommikurühm ja 18.00- 18.30 üks õhturühm. Koha kasutamise vajadusest lähtuvalt jätab lasteaed endale õiguse rühmade lahtiolekuaegu muuta.

2.2. Lasteaia suvise lahtioleku aja otsustab Pärnu Linnavalitsus. Üldjuhul on lasteaed suvel 1 kuu suletud.

2.3. Suvekuudel (juuni, juuli, august) on lasteaia töö korraldatud arvestades laste arvu, töötajate puhkusi ja teostatavaid remonttöid.

2.4. Lasteaia lahtiolekuaeg on lühendatud uusaastale, Eesti vabariigi aastapäevale, võidupühale ja jõululaupäevale vahetult eelneval tööpäeval kolme tunni võrra.

2.5. Lasteaia töökorraldus tagab, et lastega aktiivsel tegelemise ajal on tööl rühmas kolm täiskasvanut.

2.6. Lapse esmakordselt lasteaeda tulles tuleb lapsevanemal leida aega lapse harjutamiseks lastekollektiiviga.

1. **Lapse saabumine ja lahkumine lasteaiast, lapse puudumine**
	1. Lapsevanem toob lapse lasteaeda enne õppe- ja kasvatustegevuste algust (kell 9.00), hommikusöögi sööjad hiljemalt kell 8.30 ja viib sealt ära endale sobival ajal järgides lasteaia päevakava.
	2. Lapsevanem annab isiklikult lapse üle rühma töötajale ning järele tulles võtab lapse vastu rühma töötajalt.
	3. Lasteaed annab lapse üle teisele isikule (kes ei ole lapsevanem) juhul, kui lapsevanem on lasteaeda sellest eelnevalt informeerinud.
	4. Lapsevanem ja laps sisenevad ja väljuvad lasteaiast oma rühma välisukse kaudu. Rühmade välisuksed lukustatakse kell 9.15 ja jäävad suletuks kuni 15.00. Välisuste sulgemise ajal sisenetakse ja väljutakse lasteaia peauksest või kasutatakse fonolukku.
	5. Alaealisele pereliikmele lapse üleandmisel langetab otsuse lapsevanem, järgides seejuures lapse parimaid huve ja turvalisust. Lasteaia personalil on kohustus sekkuda kui märkab, et lapsevanema otsus on vastuolus lapse parimate huvidega või ohustab lapse turvalisust.
	6. Last ei anta üle joobes isikule.
	7. Eriolukordades, kui lapsevanem ei jõua lapsele järgi õigeaegselt, on tal kohustus sellest teavitada rühma töötajat lasteaia kontakttelefonil. Oma kontaktandmete muutumisest teavitab vanem esimesel võimalusel rühma õpetajat.
	8. Kui lapsele ei ole lasteaia lahtioleku ajal järgi tuldud, ootab rühma töötaja  lapsevanemat veel tund aega peale lasteaia sulgemist. Samal ajal proovib rühma töötaja telefoni teel kontakti saada lapse vanematega või volitatud esindajatega ning teavitab olukorrast direktorit. Kui ka siis pole lapsevanem lapsele järele tulnud, teavitab rühma töötaja politseid lasteaeda jäetud lapsest ja järgnevalt toimitakse politsei korralduste järgi.
	9. Lapsevanem teavitab rühma õpetajat e-maili või telefoni teel, kui laps haigestub või mingil muul põhjusel puudub lasteaiast. Rühmatelefoni kõnedele vastavad õpetajad kuni 9.15.
2. **Lapse tervise, heaolu ja arengu toetamine**
	1. Lapsevanem informeerib lasteaia direktorit kirjalikult lapse terviseseisundist tulenevatest eritingimustest, mille alusel personal kohandab võimaluse korral päevakava, kasvukeskkonda ning õppe- ja kasvatustegevuse korraldust.
	2. Lasteaia töötajad kujundavad erivajadustega lastele koostöös kohaliku omavalitsusega laste arengut soodustava ja võimalustele vastava keskkonna. Erivahendite (prillid, insuliinipump, kõrvaimplantaat jm) kandmise puhul on vanem eelnevalt lapsele selgitanud nende kandmist ja hoidmist. Lasteaia personal ei vastuta prillide purunemise eest. Ehted ei tohi kujutada ohtu lapse turvalisusele.
	3. Lasteaeda ei lubata last, kui lapse terviseseisund võib kahjustada lapse enda või teiste tervist.
	4. Rühma töötaja jälgib lapse terviseseisundit lasteasutusse vastuvõtul ja seal viibimise ajal ning teavitab lapse tervise- või käitumishäiretest lapsevanemat ja vajadusel lasteaia direktorit.
	5. Lasteaias ei anta lapsele ravimeid. Kui arst on lapse kroonilise terviserikke korral määranud lapsele ravimite manustamise, võib erandjuhul (nt diabeetikule) lasteasutuses anda ravimeid (originaalpakendis) arsti määratud annuses üksnes vanema vastutusel ja kokkuleppel lasteasutuse tervishoiutöötajaga või direktori määratud lasteasutuse töötajaga. Lapse haigestumisel lasteaias teavitab õpetaja lapsevanemat ning vanem tuleb haigestunud lapsele esimesel võimalusel järgi.
	6. Lapse nakkushaigusesse haigestumisest on vajalik teavitada õpetajat esimesel võimalusel.
	7. Laps tuleb lasteaeda puhaste ja tervete riietega ning korrastatud välimusega (s.h juuksed)
	8. Lapsel peavad kaasas olema isiklikud hügieenivahendid (kamm, taskurätt, vajadusel vahetuspesu) ja vajadusel võimlemisriided.
	9. Lapsel on soovitatav kanda libisemiskindla tallaga ja kindlalt jalas püsivaid jalanõusid, et vähendada komistamis- ja kukkumisohtu.
	10. Lapsel on õueriided, peakate ja jalanõud lähtuvalt ilmastikust. Suveperioodil on lapsel õhuke müts või rätik, et ennetada päikesepiste ohtu. Soovitatavalt on lapse riided markeeritud, töökorras lukkude ja riputusaasaga. Sõrmikud lastel, kes oskavad neid ise kätte panna.
	11. Lapse riietel ei tohi olla ohtlikke pikki nööre, salle jt ohtlikke detaile.
	12. Lapsel on kapis vahetusriided juhuks, kui riided saavad märjaks või määrduvad.
	13. Lapse lasteaias haigestumise või vigastuse korral kutsub lasteaia töötaja vajadusel kiirabi ja võtab ühendust lapse vanemaga. Lapsevanema või kiirabi tulekuni võimaldatakse lapsel vajaduse korral lamada järelevalve all. Vajadusel antakse haigestunud või vigastatud lapsele kiirabi kohale jõudmiseni esmast abi.
	14. Nakkushaiguse kahtlusega laps tuleb lasteaia töötajal võimaluse korral eraldada teistest lastest, kuid teda ei tohi paigutada üksinda eraldi ruumi.
	15. Lasteaia direktor või tervishoiutöötaja teatab telefoni teel või e-kirjaga Terviseametile ning avaldab vanematele teate lasteasutuses levivast nakkushaiguse puhangust või juhtumist, nimetamata seejuures haigestunud ja nakkuskahtlusega laste nimesid.
	16. Nakkushaiguste esinemise perioodil rakendatakse lasteaias eri puhastuskorda ja kätepesemise nõudeid, järgides Terviseameti juhiseid.
	17. Soodsate ilmastikutingimuste korral peab võimalikult palju laste tegevusi toimuma lasteaias õues.
3. **Turvalisuse tagamine**
	1. Lasteaia töötajad loovad lasteaias füüsilise ja psühhosotsiaalse keskkonna, mis on ohutu, turvaline ja pakub lastele erinevaid mängu-, õpi- ja loovtegevuse ning kehalise aktiivsuse edendamise võimalusi.
	2. Lasteaias on keelatud igasugune tegevus, mis ohustab laste ja töötajate vaimset ja füüsilist turvalisust.
	3. Lasteaias on mängu- ja võimlemisvahendeid, mille konstruktsioon, mõõtmed ja pindade viimistlus vastavad lapse eale ja kasvule ning tagavad ohutu kasutuse. Ronimisredeleid, spordi- ja mänguväljaku ning võimlemisvahendeid on kontrollitud tootja juhendite kohaselt.
	4. Lasteaia mööbel on paigutatud nii, et on välditud vigastuste tekkimine ja lastel on võimalikult palju ruumi mängimiseks.
	5. Laste väljapääs lasteaia ruumidest ja territooriumilt lasteaia töötaja teadmata ning võõraste isikute omavoliline pääs lasteaia ruumidesse on keelatud.
	6. Lasteaia töökorraldusega on tagatud, et kogu rühma tööaja jooksul on õpetaja või õpetajat abistav töötaja sõimerühmas kuni kaheksa lapse, liitrühmas kuni kümne lapse, lasteaiarühmas kuni kaheteistkümne lapse kohta.
	7. Laste puhke- või magamise ajal on laste juures üks rühma töötaja.
	8. Kui laste õues oleku ajal on ühel rühmatöötajal põhjendatud vajadus minna osade lastega tuppa, peab teine rühma töötaja tagama ülejäänud rühma laste turvalisuse õuealal.
	9. Laste ujulasse, basseini, veekeskusesse või veekogu avalikku supluskohta suplema viimisel on vähemalt iga seitsme lapse kohta pedagoog, treener või täiskasvanu, kes jälgib pidevalt lapsi ja juhendab vees toimuvaid tegevusi ning osutab vajaduse korral abi.
	10. Õppekäigu ajal tänaval liigeldes on lapsed ja rühma töötajad helkurvestides.
	11. Lapsevanemad, lasteaia töötajad ja lapsed sulgevad enda järel väravad, et tagada laste turvalisus.
	12. Lasteaia õueala on motoriseeritud liiklusvahenditele suletud, va lasteaeda teenindavale transpordivahenditele, kellel on vastav luba.
	13. Lasteaia mängualale ei sõida lapsed, lapsevanemad ega töötajad jalgratastel vaid lükkavad ratast käekõrval.
	14. Lasteaeda ei tooda kaasa lapsele ohtlikke, hirmu ning tugevat heli tekitavaid ja vägivaldseid mänge õhutavaid mänguasju.
	15. Lapsevanema vastutusel on lapsel lubatud lasteaeda kaasa tuua oma mänguasju vastavalt rühmas kokkulepitud reeglitele. Rühma töötaja ei vastuta kodust kaasa toodud mänguasja või muu eseme ( raamat, ehted, raha, mobiiltelefon, päikeseprillid, kelk, jalgratas, kiiver jm) kadumise või purunemise eest. Lapsed ei kanna lasteaias rippuvaid kõrvarõngaid.
	16. Lapsed, lapsevanemad ja lasteaiatöötajad on kohustatud viivitamatult teavitama rühma töötajat või lasteasutuse direktorit laste ja lasteasutuse töötajate vaimset ja füüsilist turvalisust ohustavatest olukordadest.
	17. Laste ja lasteasutuse töötajate vaimset ja füüsilist turvalisust ohustavate olukordade lahendamine ja meetmete rakendamine toimub lasteaia kriisimeeskonna poolt vastavalt hädaolukorra lahendamise plaanile.
	18. Lasteaia ürituste ja tegevuste pildistamine otsustatakse rühma lastevanemate koosolekul. Fotode, kus peal teised lapsed või lasteaia töötajad, interneti keskkonda üles riputamine kooskõlastatakse eelnevalt rühmaõpetajate, lastevanemate ja direktoriga.
4. **Lasteaiatasu**
	1. Lapsevanem tasub Pärnu Linnavolikogu poolt kinnitatud osalustasu ning lasteaia hoolekogu kinnitatud toiduraha. Osalustasu tasutakse jooksva kuu eest, toiduraha maksab vanem eelmise kuu eest.
	2. Lapsevanema poolt kaetav osalustasu ja toiduraha tasutakse Pärnu Linnavalitsuse raamatupidamise teenistuse poolt koostatud ja väljastatud arve alusel jooksva kuu 20-ndaks kuupäevaks arvel näidatud pangakontole.
	3. Lapsevanema soovil väljastatakse arve paberkandjal, mille edastab rühma õpetaja või e-mailile. Maksmise tähtaeg on 20. kuupäev.
	4. Puudumisest etteteatamisel rühma õpetajale hiljemalt puudumisele eelneva päeva hommikul kella üheksaks tehakse puudumispäeva toiduraha mahaarvestus. Etteteatamata puudumistel tehakse mahaarvestus teisest puudumise päevast.
	5. Makseraskuste tekkides on lapsevanemal võla tasumiseks võimalik koostada direktori juures maksegraafik.
	6. Laps arvatakse lasteaiast välja direktori käskkirja alusel, kui vanem (eestkostja) ei ole ühe kuu jooksul arve saamisest arvates seda tasunud ega teavitanud lasteaia direktorit tekkinud makseraskustest ning avaldanud soovi maksegraafiku koostamiseks.